INFORMÁCIA
O VÝVOJI DLHU V REZORTE ZDRAVOTNÍCTVA K 31.12.2004

V októbri 2004 bola definitívne schválená šestica reformných zákonov, ktoré sú významné pre proces zmien v systéme zdravotníctva, ktorý by mal priniesť zefektívnenie a celkové zvýšenie kvality poskytovaných služieb. S týmto úzko súvisí aj proces oddlžovania rezortu, ktorý sa realizuje prostredníctvom odkúpenia pohľadávok voči veriteľom zdravotníckych zariadení a zdravotných poisťovní spoločnosťou Veriteľ, a.s. Táto transakcia je dôležitým predpokladom pre úspešnú transformáciu zdravotníckych zariadení a zdravotných poisťovní. 
Celkový dlh v rezorte zdravotníctva v roku 2004 poklesol o 3,760 mld. Sk. K tomuto pozitívnemu trendu prispeli predovšetkým zdravotné poisťovne, u ktorých došlo k zníženiu dlhu  od začiatku roku  o 7,498 mld. Sk.

Tab. č. 1: Prehľad dlhu v rezorte zdravotníctva					           v mld. Sk
 	 	k 1.1. 2003	k 31.12. 2003	k 31.12. 2004	nárast dlhu v r. 2003     (B-A)	nárast dlhu v r. 2004       (C-B)	priemerný mesačný rast dlhu v roku 2003   (D/12)     	priemerný mesačný rast dlhu v roku 2004    (E/12)	
 	 	A	B	C	D	E	F	G	
Zdravotnícke zariadenia v pôsobnosti MZ SR - istina*	8,769	11,326	13,887	2,557	2,561	0,213	0,213	
Zdravotnícke zariadenia delimitované na obce a VÚC a transformované na n.o. - istina	0,000	2,014	3,191	2,014	1,177	0,168	0,098	
Zdravotné poisťovne	Vonkajší a vnútorný dlh	9,240	7,485	2,209	-1,755	-5,276	-0,146	-0,440	
	Memorandové položky**	2,724	5,000	2,778	2,276	-2,222	0,190	-0,185	
DLH SPOLU	 	20,733	25,825	22,065	5,091	-3,760	0,424	-0,313	
Pozn.:* údaje za predchádzajúce roky sú aktualizované podľa zoznamu zdravotníckych zariadení, ktoré sú v pôsobnosti Ministerstva zdravotníctva SR k 31.12.2004, tzn. že stav k 1.1.2003 a k 31.12.2003 je upravený o dlhy zdravotníckych zariadení, ktoré boli počas roku 2004 transformované na neziskové organizácie. Táto úprava bola potrebná z dôvodu rovnakej porovnávacej databázy.	
         ** Memorandové položky, ktoré  zahŕňajú  návratnú finančnú výpomoc a pôžičku od spoločnosti Veriteľ sú v lehote splatnosti	

Aká bola dynamika rastu dlhu v posledných dvoch rokoch znázorňuje Graf č. 1.

Jednou z priorít a zároveň nevyhnutnou podmienkou reformy zdravotníctva bola stabilizácia dlhu.  Pri sledovaní dynamiky rastu dlhu v jednotlivých polrokoch je zreteľné, že postupne dochádzalo k jej zníženiu, resp. stabilizácii  a ku koncu roku 2004 došlo k  výraznému poklesu dlhu.

1.  Dlh zdravotníckych zariadení v pôsobnosti MZ SR  k 31.12.2004
Zdravotnícke zariadenia,  ktoré sú v pôsobnosti Ministerstva zdravotníctva SR, dosiahli k 31.12.2004 výšku dlhu na istine 13,887 mld. Sk. Výška dlhu vrátane penále je 16,858 mld. Sk.  U tejto skupiny zariadení nedošlo k zmene tempa rastu dlhu,  je rovnaké ako v predchádzajúcom roku.

Pre objektívne posúdenie vývoja dlhu u tejto skupiny zdravotníckych zariadení boli údaje za predchádzajúce roky konsolidované o dlhy, ktoré vykazovali zdravotnícke zariadenia, ktoré boli koncom roku 2003 a v priebehu roku 2004 transformované na neziskové organizácie. Jedná sa o 7 zdravotníckych zariadení: Odborný liečebný ústav chronických ochorení Lehnice, Wolkerov liečebný ústav tuberkulózy a respiračných chorôb Tatranská Polianka, Psychiatrická nemocnica Michalovce, Vysokošpecializovaný odborný ústav geriatrický Košice, Šrobárov ústav detskej tuberkulózy a respiračných chorôb Dolný Smokovec, Špecializovaná nemocnica ortopedickej protetiky Bratislava a Vysokošpecializovaný ústav tuberkulózy a respiračných chorôb Nitra – Zobor. 
V roku 2004 spoločnosť Veriteľ, a.s. v zmysle uznesenia vlády SR č. 1154/2003 začala s oddlžovaním zdravotníckych zariadení v pôsobnosti Ministerstva zdravotníctva SR voči súkromnému sektoru. Ku koncu roka boli spoločnosťou odkúpené pohľadávky veriteľov týchto zdravotníckych zariadení v objeme 4,9 mld. Sk, čo je takmer 50% dlhu voči súkromnému sektoru, ktorý vykázali zdravotnícke zariadenia ku koncu roku 2004. Dlh voči súkromnému sektoru tvorí 61% z celkového dlhu. Pre ilustráciu uvádzame jeho štruktúru.

 2.   Dlh zdravotníckych zariadení delimitovaných pod obce a VÚC a transformovaných na neziskové organizácie
 U tejto skupiny zdravotníckych zariadení sa hodnotí ako sa vyvíjal ich dlh v druhom roku od obdobia ich prechodu na obce a VÚC, príp. od transformácie na neziskové organizácie. Tieto zdravotnícke zariadenia dosiahli k 31.12.2004 výšku dlhu na istine 3,191 mld. Sk. Výška dlhu vrátane penále je 3,801 mld. Sk. 

Dynamika zadlžovania u týchto zdravotníckych zariadení v druhom roku znížila takmer o polovicu. Kým v prvom roku dlh narástol o 2,014 mld. Sk, v druhom to bolo o 1,177 mld. Sk. Graf č. 4 znázorňuje, v priemere o koľko mesačné rástla istina a penále v roku 2003, a aký bol ich priemerný rast v I. a II. polroku 2004

To, že dochádza k znižovaniu zadlžovania je výsledkom  rôznych opatrení, ktoré sú realizované manažmentom nemocníc v snahe dosiahnuť vyrovnaný hospodársky výsledok. Dochádza k reštrikčným opatreniam, zmenám v organizačnej štruktúre, neefektívne využívané priestory a prevádzky sa ponúkajú do prenájmu na zdravotnícke i nezdravotnícke účely. Niektoré výkony, doteraz realizované kmeňovými pracovníkmi, zdravotnícke zariadenia nakupujú. Napriek znižovaniu tempa zadlžovania, tento problém je stále aktuálny a tak samosprávne kraje a mestá pristupujú k predaju nemocníc súkromným spoločnostiam, príp. k transformácii na neziskové organizácie.  Tiež dochádza pri zachovaní rozsahu medicínskych činností nevyhnutných pre obyvateľov regiónu, k špecializácii na vybraný okruh činností (napr. služby pre dlhodobo chorých a starších pacientov, paliatívna starostlivosť, nové trendy v oblasti pôrodníctva...), ktoré presahujú rámec regiónu.

3.    Dlh zdravotných poisťovní
Pokles dlhu zdravotných poisťovní na istine v roku 2003 bol 1,755 mld. Sk. V roku 2004 dlh poklesol o 5,276 mld. Sk, čo je v porovnaní s rokom 2003 pokles cca o 300,1 %. V novembri 2003 sa dlh začal znižovať v dôsledku poskytnutia pôžičky pre VšZP prostredníctvom spoločnosti Veriteľ, a. s. 

V priebehu roka 2004 dlh mierne klesal a výrazný pokles ku koncu roka 2004 bol spôsobený realizovaným vyrovnaním záväzkov a pohľadávok na osobitnom účte prerozdelenia zdravotného poistenia. Touto transakciou realizovanou spoločnosťou Veriteľ, a.s boli vyrovnané vzájomné pohľadávky a záväzky jednotlivých zdravotných poisťovní cez osobitný účet prerozdelenia v celkovej výške takmer 3 mld. Sk. Celý tento proces vysporiadania záväzkov a pohľadávok prebiehal formou nepeňažného plnenia prostredníctvom postúpenia pohľadávok a ich následného vzájomného započítania. Táto transakcia bola jedným z nevyhnutných predpokladov pre úspešnú transformáciu zdravotných poisťovní na akciové spoločnosti.